text: 
  Er jeg? Så dét er jeg? Har du nogen sinde ligget fladt ned på en 
  seng i tre døgn uden at måtte gå andre steder hen end på toilettet 
  og til spisesalen i et totalt aseptisk hospital?  -  Nej.  -  Hvis 
  du havde ville du bortføre mig lige på stedet. Hvis der overhovedet 
  var nogen energi tilbage i dig. Og hvis du overhovedet brød dig det 
  mindste om mig. Jeg rejste mig smed min blomsterbuket i hovedet på 
  hende  -  ikke unødvendigt hårdt  -  og gik ud ad døren, som jeg 
  smækkede med et mindre eftertryk. Man skal ikke ophidse patienter.
  
  
  De eventuelle andre, vel at mærke.
  
  
  Så gik jeg ned på gaden, fandt en vinhandler og indkøbte en halv 
  flaske af den cognac, jeg huskede Anne holdt mest af.
  
  
  Jeg røg en cigaret i snevejret uden for forretningen for at give 
  hende tid til at køle af.
  
  
  Så gik jeg stille og roligt tilbage igen, åbnede døren og kikkede 
  ind. Anne lå med ryggen til døren, som et fornærmet barn der 
  surmuler.
  
  
  
  